Skarsfjord: - Elsker å vinne slike kamper
Av: Henrik W. Horjen og Stein-Erik Stormoen Anført av Rodolph Austin, Amin Askar, Kim Ojo og Fredrik Haugen kunne Brann-fansen juble over sesongens første trepoenger på Brann stadion. - Nå er jeg meget glad og lettet. Jeg elsker å vinne kamper som dette. Vi kom på banen med et helt annet trøkk, og jobbet mer i flokk enn en og en, sier Rune Skarsfjord til VG Nett, og legger til at han er svært fornøyd med måten laget hans klarte å tilrive seg initiativet i kampen på nytt etter Kamal Saalitis utligning. Haugen kom inn i pausen og satte virkelig fart på Brann-laget. - Han har kommet inn med sin kreativitet og har ekstra krydder som kan heve laget. Det er godt å ha slike unge spillere på benken, som kan komme inn og sette sitt preg på kampen som han har gjort i dag, sier Max-ekspert og tidligere Brann-trener Steinar Nilsen. I løpet av fire minutter i andre omgang snudde momentum i kampen fullstendig. Etter at Sandnes Ulf tidvis yppet seg hjemme på medaljekandidat Branns egen lekestue i første omgang, hadde Asle Andersens mannskap lite å stille opp med når Brann anført av Ojo og Askar dro frem finregisteret. Askar fikk godt treff fra 25 meter, og god hjelp av Ulf-keeper Bo Andersen. Knallhardt langs bakken banket den tidligere Fredrikstad-spilleren ballen i nærmeste hjørne bak keeperveteranen. - Det var en lettelse å se at 2-1-scoringen gikk inn. Derfra og ut visste jeg at vi kom til å holde unna, for vi ville ikke la dem komme inn i kampen en gang til, sier Amin Askar til VG Nett. 26-åringen noterte seg med det for sin andre scoring på to kamper etter at han også scoret i debuten mot Rosenborg sist helg. Derfor ventet det også ros fra motstanderhold. - Askar var forskjellen på lagene i dag. Han er en klassespiller, og kommer virkelig til sin rett i rollen han har fått i Brann. Jeg tror han kommer til å bli en av deres viktigste spillere dennes sesongen, selv om de har et lag spekket med profiler og gode spillere, sier Saaliti til VG Nett.Like etter viste Kim Ojo at han ikke har glemt fjorårets kunster. På arrogant vis chippet nigerianeren ballen lekent over en utrusende Bo Andersen, som med det måtte konstatere at historiens første Sandnes Ulf-møte mot Brann i Bergen endte med tap. Ærlig talt, Brann var da virkelig ikke så mye bedre i andre omgang. Men man skal ikke komme unna at nyopprykkede Sandnes Ulf tidvis yppet seg på Brann stadion. I første omgang trillet de lyseblå tidvis ball i hatt på Branns eget gress. Men det var før Amin Askar i det 59. minutt skjønte hva som skulle til for å tilfredsstille hjemmepublikummet.Brann innledet imidlertid kampen i kjent stil fra fjoråret, og etter elleve minutter kunne fjorårets Brann-profil Rudolph Austin åpne målkontoen. Austins lissepasning gikk hårfint over hodet til Sandnes Ulf-back Harald Vindenes, som på klønete vis rev ned nyervervelsen Amin Askar innenfor 16-meteren. Dommer Kristoffer Helgerud hadde intet annet valg enn å peke på 11-meteren, og straffesparket ekspederte Austin sikkert i mål. Bortelagets utligning kom etter at Viking-vrakgodset Andreas Ulland Andersen kjørte karusell med hjemmedebutanten Erdin Demir. Innlegget ble på lekkert vis dunket i mål fra marokkansk-fødte Kamal Saalitis panne, uten at det var nok til å sikre Sandnes Ulf sesongens første bortepoeng. På overtid kom Sandnes-innbytter Tommy Høiland helt alene gjennom og ble felt da han rundet nyervervelsen i Brann-målet, Hannes Thor Halldórsson. Der kunne islendingen som ble hentet i Piotr Leciejewskis skadefravær fort fått det røde kortet og dermed karanetene, men dommer Kristoffer Helgerud valgte å la spillet gå.
(Brann - Sandnes Ulf 3-1) Nyervervelsen Amin Askar opptrådte både som tilrettelegger og ekspeditør i sin hjemmedebut på Brann stadion - til ellevill begeistring fra hjemmepublikummet.